
Стылістыка і культура беларускага маўлення

Тлумачальная запіска

Cтылістыка і культура бларускага маўлення з’яўляецца навучальным курсам, які завяршае цыкл лінгвістычных дысцыплін у вышэйшых навучальных установах філалагічнага профіля. Ён абумоўлены патрэбай усвядомленага практычнага прымянення моўных сродкаў у адпаведнасці з іх функцыянальна-стылістычнымі асаблівасцямі і камунікацыйным прызначэннем. 

Змест курса складаюць звесткі аб функцыянальна-стылістычнай дыферэнцыяцыі, стылістычных нормах і рэсурсах беларускай мовы ў сувязі з камунікатыўнымі якасцямі маўлення. 

Мэтай курса “Стылістыка і культура беларускага маўлення” з’яўляецца выхаванне культуры беларускага маўлення і тэарэтычнае забеспячэнне практычных ведаў у роднай мове; развіццё моўнай чуйнасці моўцы і слухача (чытача).

Асноўныя задачы курса:

1. Сфарміраваць у студэнтаў сістэму ведаў пра маўленчую культуру і яе стылістычную рэалізацыю ў функцыянальных стылях мовы і стылістычных сродках праз камунікацыйныя якасці маўлення. 

2. Падвесці студэнтаў да ўсведамлення дынамікі моўнай рэалізацыі камунікацыйных якасцей маўлення ў розных маўленчых (функцыянальных) стылях.

3. Навучыць аналізаваць і ацэньваць моўныя сродкі, іх стылістычныя патэнцыі ці ўласцівасці і выяўляць мэтазгоднасць іх выкарыстання ў канкрэтным тэксце.

4. Выпрацаваць свядомае карыстанне літаратурнымі і стылістычнымі нормамі з улікам іх спецыфікі і сузалежнасці.

5. Забяспечыць студэнтаў тэарэтычнаў базай для ўдасканалення моўнай чуйнасці і развіцця навыкаў творчага актыўнага валодання беларускай мовай. Стварыць умовы для максімальнай актуалізацыі гэтых практычных якасцяў у пісьмовай і вуснай форме маўлення.

6. Спрыяць фарміраванню навуковага падыходу да культуры мовы як сферы індывідуальнага самавыяўлення маўленчай асобы.

7. Развіць навуковы, метадычна забяспечаны погляд на стылістыку і культуру мовы як комплексную дысцыпліну, звязаную з гісторыяй беларускай лінгвістычнай, эстэтычнай і рытарычнай думкі, у сувязі з дзейнасцю беларускіх пісьменнікаў і іншых культурных дзеячаў.

Спецыфіка курса заключаецца ў цеснай сувязі стылістыкі са зместам усіх галін сучаснай лінгвістыкі і дысцыплінамі найперш гуманітарнага цыклу, што тлумачыцца скіраванасцю стылістыкі да пазамоўнай рэчаіснасці, паняцці і з’явы якой асэнсоўваюцца гэтай дысцыплінай праз выяўленне шляхоў іх аптымальнай перадачы ў моўнай форме.

Як комплексная дысцыпліна “Стылістыка і культура маўлення” надае лінгвістычным ведам дынамічнасць, выпрацоўвае ўменне арыентавацца ў нарматыўных і ненарматыўных моўных варыянтах, прафесійна падыходзіць да ацэнкі, тлумачэння і выкарыстання моўных адзінак (фактаў) як элементаў моўнай сістэмы.

Спецыфіка стылістыкі і культуры маўлення праяўляецца ў неабходнасці ў метадычных мэтах аперыраваць як пазітыўнымі, узорнымі (прымальнымі, правільнымі), так і негатыўнымі (непрымальнымі, памылковымі, недасканалымі па моўна-стылістычных прыметах) фактамі. У такім выпадку неабходна выразна іх размяжоўваць, выкарыстоўваючы для апошніх спецыяльныя абазначэнні іх ненарматыўнасці (выкарыстанне зорачкі перад непрымальным словам, сказам, абзацам).

Рэкамендаваная літаратура размежавана на асноўную і дадатковую, прызначаную для паглыблення ведаў па пэўнай тэме ці выканання творчых заданняў. Прыведзены таксама асобныя беларускія лексіка- і фразеаграфічныя працы, актуальныя для засваення навучальнага курса. Асобна вылучаны спіс беларускіх лексікаграфічных і фразеаграфічных прац, істотных для засваення навучальнай дысцыпліны, арганізацыі КСР, семінарскіх і практычных заняткаў.

У працэсе навучання асобныя пазіцыі праграмы могуць карэкціравацца паводле аб’ёму і зместу, без кардынальных змен у мэтах і задачах курса.

І. СТЫЛІСТЫКА 
§ 1. Прадмет і задачы стылістыкі
Стылістыка (ад лац. stylos завостраная палачка для пісьма) – раздзел мовазнаўства, у якім вывучаюцца сродкі маўленчай выразнасці, заканамернасці ўжывання мовы ў працэсе моўнай камунікацыі, функцыянаванне моўных адзінак ў адпаведнасці з іх функцыянальнай прыналежнасцю, а таксама “сістэма стыляў”.

“Па мэтах аналізу і асноўным падыходзе да лінгвістычнага матэрыялу стылістыка супрацьпастаўлена апісальным лінгвістычным дысцыплінам (фанетыцы, граматыцы, лексікалогіі і г.д.), суадносная з рыторыкай, вучэннем аб норме, тэорыяй літаратурнай мовы, з культурай маўлення, складаючы з пералічанымі так званыя функцыянальна-камунікацыйныя дысцыпліны”
. Стылістыка у адрозненне ад іншых лінгвістычных дысцыплін не ўтварае асобнага “стылістычнага ўзроўню”. Яна займаецца вывучэннем  элементаў усіх узроўняў мовы не ізалявана, але ў узаемадзеянні з элементамі іншых узроўняў мовы. Стылістыка, такім чынам, вывучае функцыянаванне мовы. Гэта ўласцівасць дае магчымасць стылістыцы даследаваць мову “па ўсім разрэзе яе структуры адразу” (Вінакур).  

Сучасная стылістыка асэнсоўваецца ў лінгвістычных напрамках і школах па-рознаму. Прычына гэтага палягае ў тым, што прадстаўнікамі разнастайных навуковых плыняў паняцце стыль акрэсліваецца неадназначна. У сувязі з гэтым прыметы стылістыкі немагчыма звесці да універсальнага азначэння. 

Асноўным прадметам вывучэння стылістыкі выступае найперш стыль ва ўсёй сукупнасці яго лінгвістычных значэнняў. “Аднак задачы сучаснай стылістыкі шэрэйшыя, паколькі яна даследуе пытанні фарміравання стыляў у сувязі з гісторыяй літаратурнай мовы, і мову мастацкай літаратуры (змыкаючыся з паэтыкай), і праблемы арганізацыі тэксту (змыкаючыся з лінгвістыка тэксту), і розныя жанры зносін, зыходзячы са структуры маўленчага акта і яго паспяховасці, эфектыўнасці (змыкаючыся з прагматыкай)”
. Стылістыка можа быць таксама ахарактарызавана як вучэнне аб канатацыях. 

Першачарговыя задачы стылістыкі зводзяцца да апісання функцыянальных стыляў, даследавання асаблівасцей ужывання ў іх моўных сродкаў. Акрамя гэтага праводзіцца вывучэнне экспрэсіўных сродкаў мовы, фігур маўлення і тропаў.   

Стылістыка як практычная дысцыпліна мае на мэце навучыць карыстальніка мовай моўнаму майстэрству, выпрацаваць у яго ўменні аналізаваць моўныя сродкі і выяўляць мэтазгоднасць іх выкарыстання ў канкрэтным тэксце. Такім чынам, яна ўсталёўвае правілы мэтаскіраванага адбору слоў.

Задачы выкладання стылістыкі палягаюць у тым, каб “дапамагчы праз тэорыю авалодаць практыкай, спрыяць павышэнню лінгвастылістычнай культуры грамадства, навучыць ацэньваць моўныя факты, адбіраць, спалучаць моўныя сродкі, улічваючы змест, сітуацыю і сферу зносін”
.

§ 2. Беларуская стылістыка: гісторыя і сучасны стан 

Стылістыка як навука бярэ свой пачатак з антычнай і сярэднявечнай паэтыкі (навука аб паэзіі) і рыторыкі (навука аб сродках пераканання, метадах уздзеяння на масавую аўдыторыю). Тэрмін “стыль” замацоўваецца ва ўжыванні з ХІХ ст. для абазначэння індывідуальнага творчага почырку. З гэтага часу рыторыка змыкаецца са стылістыкай  як навука аб сродках выразнасці мовы і эфектыўнасці маўлення. Як асобны раздзел лінгвістыкі стылістыка афармляецца ў ХХ ст., калі значная ўвага моваведаў скіроўвалася ў бок вывучэння асаблівасцей функцыянавання мовы. Лінгвістычная стылістыка ў сучасным сэнсе пачынаецца з прац Ш. Балі (“Трактат па сучаснай стылістыцы”, 1909), робіцца асобным раздзелам мовазнаўства ў працах Пражскага лінгвістычнага гуртка. Афармленне стылістыкі было завершана ў канцэпцыі Вінаградава. 

Першыя распрацоўкі праблем стылістыкі ў беларускай філалогіі адбыліся ў 20-30-я гады ХХ ст. Навуковае асэнсаванне пытанняў і праблем гэтай дысцыпліны адбылося ў пасляваенны час. Стылістычныя назіранні адлюстроўваюцца ў працах Ф. Янкоўскага, У. Анічэнкі, А. Аксамітава, Л. Антанюк, М. Бірылы, М. Булахава, Т. Бандарэнка, А. Баханькова, Л. Бурака, Я. Камароўскага, І. Германовіча, А. Жураўскага, А. Каўруса, Р. Клюсава, І. Лепешава, В. Ляпёшкіна, Б.Лапава, А. Міхневіча, А. Наркевіча, А. Падгайскага, Л. Шакуна, П. Шубы, А. Юрэвіч і многіх іншых беларускіх лінгвістаў, у перыядычных выданнях “Беларуская лінгвістыка”, “Беларуская мова”, “Культура мовы журналіста”, на старонках часопісаў “Полымя”, “Народная асвета”, у газетах “Літаратура і мастацтва”, “Настаўніцкая газета” і інш..

“Напачатку пытанні стылістыкі разглядаліся беларускімі мовазнаўцамі пераважна ў культурна-моўным, нарматыўным аспекце, а не функцыянальным. Потым, у 70-80-я гады, пачынаюць з’яўляцца даследаванні, у якіх закранаюцца пытанні функцыянальнай дыферэнцыяцыі сродкаў беларускай мовы”
. 

Перадумовай тэарэтычнага асэнсавання праблем стылістыкі як галіны аб стылістычных рэсурсах мовы, заканамернасцях іх функцыянавання ў розных тэкстах стала задача распрацоўкі адпаведнага курса ў вну і неабходнасць складання адпаведных вучэбных дапаможнікаў. 

Першую спробу стварэння вучэбных дапаможнікаў па стылістыцы беларускай мовы зрабіў М.Я. Цікоцкі, які спачатку выдаў дапаможнік для газетных работнікаў “Некаторыя выпадкі стылістычнага выкарыстання сінтаксічных сродкаў беларускай мовы” (Мн., 1958, 78 с.), а потым дапаможнік у 2-х частках для студэнтаў і настаўнікаў “Практычная стылістыка беларускай мовы” (Мн., 1962, Ч. 1, 138 с.; 1965. Ч. 2, 187 с.). Адпаведны курс спачатку называўся практычнай стылістыкай, што абумоўлівала яго змест і структуру. Пазней Цікоцкі падрыхтаваў і вучэбны дапаможнік “Стылістыка беларускай мовы” (Мн., 1976), дзе асвятліў агульныя паняцці гэтай навуковай дысцыпліны, падаў звесткі з гісторыі стылістычнай навукі. Акрамя таго, ім жа быў падрыхтаваны дапаможнік “Стылістыка публіцыстычных жанраў” (Мн., 1971) і манаграфія “Сугучнасць слоў жывых... Нататкі па стылістыцы мастацкай літаратуры” (Мн., 1981).

Наступны дапаможнік – “Стылістыка беларускай мовы” А.А. Каўруса (Мн., 1980, 2-е выд. 1987) адрозніваецца ад вучэбнага дапаможніка Цікоцкага не столькі сваёй тэматыкаў, колькі шырокім падборам тэкстаў і заданняў для практычных заняткаў. Прыкладна ў такім жа плане выкананы і вучэбны дапаможнік А.К. Юрэвіч “Стылістыка беларускай мовы” (Мн., 1983).

§ 3. Стыль як паняцце стылістыкі

Слова стыль паходзіць ад лацінскага stilus, што абазначае палачку з завостраным канцом для пісання на навошчаных дошчачках, на другім канцы палачкі была лапатачка, якой разгладжвалі воск, калі трэба было сцерці напісанае або выправіць памылку. Гарацый раіў “часцей паварочвай стыль”, г.зн. сціраць напісанае, удасканальваць спосаб выказвання. У лацінскай мове з’яўляецца новае вобразнае метанімічнае значэнне ў гэтага слова – “манера пісьма, спосаб выкладу”. У гэтым значэнні слова было запазычана ўсімі еўрапейскімі мовамі.

Стыль з’яўляецца цэнтральным, базавым паняццем стылістыкі. Разам з тым яно неадназначнае і ў філалогіі выкарыстоўваецца ў розных значэннях у залежнасці ад мэт і задач даследаванняў. Рознаму напаўненню тэрміна “стыль” спрыялі розныя канцэпцыі, што існавалі ў гісторыі стылістычнага вывучэння мовы. В.В. Вінаградаў сцвярджаў: “Цяжка знайсці тэрмін больш мнагазначны і супярэчлівы – і адпаведнае яму паняцце – больш зыбкае і суб’ектыўна-няпэўнае, чым тэрмін стыль і паняцце стылю”
.

Стыль – гэта разнавіднасць мовы, моўная падсістэма, што характарызуецца своеасаблівым слоўнікам, адборам і арганізацыяй моўных сродкаў, выкарыстоўваецца ў той або іншай сферы грамадскай дзейнасці.

У навуковай і метадычнай літаратуры шырока ўжываюцца тэрміны “стыль мовы” і “стыль маўлення”.

Стыль мовы – “функцыянальная разнавіднасць літаратурнай мовы, якая адрозніваецца адборам моўных сродкаў і ўжываннем у адпаведнасці са зместам, задачамі і сітуацыяй маўлення
.

Стыль маўлення – “выкарыстанне моўнага стылю ў канкрэтнай сітуацыі маўлення”
.

“Стыль мовы” звычайна выкарыстоўваецца для падкрэслення ўласна структурна-моўнай прыроды функцыянальнага стылю. “Стыль маўлення” атаясамліваюць з вылучэннем спецыфічна маўленчых заканамернасцей і асаблівасцей. Паводле меркаванняў М.Н. Кожынай, у фарміраванні функцыянальнага стылю ўдзельнічаюць не толькі моўныя стылістычныя сродкі, але і функцыянальна-маўленчыя, якія такімі робяцца ў выніку функцыянавання ў пэўнай сферы зносін пад уплывам экстралінгвістычных фактараў.  М.Н. Кожына звяртае ўвагу таксама на тое, што сістэмнасць функцыянальнага стылю, г.зн. узаемасувязь і ўзаемазалежнасць выкарыстаных моўных сродкаў, - гэта сістэмнасць маўленчая, паколькі фарміруецца ў выніку функцыянавання  мовы ў пэўнай разнавіднасці маўлення. “Пры абслугоўванні паўсядзённых і масавых зносін кожны стыль набывае мноства рэалізацый, што залежыць ад разнастайных канкрэтных умоў зносін”
. У сувязі з гэтым можна весці гаворку пра т.зв. стылі маўлення, якіх значна больш, чым моўных, напрыклад: стыль сяброўскага ліста, прамоўніцкі, масавай камунікацыі, рэкламы і інш.

Стыль індывідуальны – “сукупнасць асноўных стылявых элементаў, нязменна прысутных у творах аднаго аўтара ў пэўны перыяд яго творчасці або распаўсюджаных на ўсю яго творчасць у цэлым; своеасаблівасць (спецыфіка) прыёмаў словаўжыванняў, канструкцый і г.д., характарызуючае вуснае і/або пісьмовае маўленне асобы, незалежна ад яе адносін да пісьменніцкай дзейнасці”
. 

§ 5. Стылістычная норма як паняцце стылістыкі 

Стылістычныя нормы – гэта складзеныя гістарычна і заканамерна развітыя агульнапрынятыя рэалізацыі стылістычных магчымасцей, абумоўленыя мэтамі, задачамі і зместам маўлення пэўнай сферы зносін; гэта правілы найбольш мэтазгодных у кожнай сферы зносін рэалізацый прынцыпаў адбору і спалучэння моўных сродкаў, што ствараюць пэўную стылістычна-маўленчую арганізацыю. Стылістычная норма суадносіцца з агульнамоўнай як прыватнае да агульнага. Стылістычная норма, абапіраючыся на літаратурна-моўную, усталёўвае асаблівасці яе праяўлення ў кожным асобным стылі.  

Паняцце стылістычнай нормы звязваюць з 

адборам моўных сродкаў (што адпавядае дадзенаму стылю, а што – не);

правіламі іх спалучэння ў межах тэксту; 

суадносінамі міжстылёвых і ўласна стылёвых моўных з’яў.

Стылістычныя нормы падзяляюцца на “экспрэсіўна-стылістычныя, звязаныя са стварэннем выразнага эфекту выказвання, і функцыянальна-стылістычныя – найбольш мэтазгодныя ў кожнай сферы зносін рэалізацыі прынцыпаў адбору і спалучэння моўных сродкаў, што ствараюць пэўную стылістычна-маўленчую арганізацыю”
.

Крытэрый адпаведнасці або неадпаведнасці выказвання стылістычным нормам павінен быць гібкім і глыбока функцыянальным, паколькі “стылістычныя нормы існуюць у мове традыцыйна, яны складваюцца ў працэсе шматвяковай моўнай практыкі адукаваных людзей, рэгламентуюцца слоўнікамі літаратурнай мовы, замацоўваюцца лепшымі творамі мастацкай і публіцыстычнай літаратуры”
. 

Стылістычна нарматыўным выступае тое, што аказваецца стылістычна дарэчным для данай сферы зносін, функцыянальнага стылю, жанра. Напрыклад, выкарыстанне ў размоўна-гутарковай мове размоўных, прастамоўных слоў, дыялектнай лексікі або аргатычнай суадносіцца са стылістычнай нормай гэтай функцыянальна-стылістычнай разнавіднасці. Стылістычным нормам афіцыйна-справаводчага дакумента адпавядае выкарыстанне ў ім тэрмінаглагічнай лексікі, штампаў, кніжнай лексікі. З другога боку, парушэннем стылістычнай нормы навуковага тэксту можна лічыць ужыванне ў ім вобразных сродкаў мовы, эмацыянальна-экспрэсіўнай лексікі. 

§ 6. Стылістычныя сродкі мовы як паняцце стылістыкі 

Стылістычным сродкам мовы можа быць моўная адзінка, якая служыць сродкам стварэння або выражэння стылю. 

Традыцыйна да стылістычных сродкаў далучаюць стылістычна афарбаваныя моўныя адзінкі. На сучасным этапе стылістычныя сродкі прадстаўлены на ўсіх узроўнях моўнай структуры, найбольш багата – на лексічным. Напрыклад, такія словы, як функцыя, значымасць, гіпотэза, функцыя уласцівы мове навукі, сотка, маршрутка, электрычка, залікоўка – размоўнаму стылю, ніжэйпадпісаны, вышэйназваны, згодна з палажэннем – справаводчаму стылю, камюніке, нота пратэсту, светапогляд – публіцыстычнаму стылю. Стылістычным сродкам у галіне лексікі адносяцца словы абмежаванага выкарыстання або словы з функцыянальна-стылістычнай афарбоўкай.

У функцыянальнай стылістыцы да ліку стылістычных сродкаў адносяць амаль любую моўную адзінку (у тым ліку і нейтральную), якая актуалізуе спецыфічнае функцыянальнае значэнне ў пэўным стылі, у выніку чаго ўзнікае пэўная макраафарбоўка стылю.

§ 7. Стылістычная афарбоўка як паняцце стылістыкі
Словы стылістычна нераўназначныя. Адны ўспрымаюцца як кніжныя (інтэлект, ратыфікацыя, празмерны, інвестыцыі, канверсія), іншыя – як размоўныя (выпіхнуць, сказануць, нямножка); адны надаюць маўленню ўзнёсласць (волевыяўленне, прадбачыць), іншыя гучаць звычайна (размаўляць, стары, холадна). 

“Большасці моўных адзінак уласціва акрамя асноўнага, прадметна-лагічнага значэння тая ці іншая стылістычная афарбоўка, танальнасць, якую прынята цяпер называць  тэрмінам канатацыя”
. Прыкладна ў гэтым жа сэнсе выкарыстоўваюцца тэрміны: афарбоўка (стылістычная, экспрэсіўна-эмацыянальная, функцыянальна-стылістычная), стылістычная маркіраванасць (-оўка), а таксама сузначэнне, дадатковая інфармацыя, пабочная сема, паўтон, арэол слова, семантычная асацыяцыя. Стылістычная афарбоўка не залежыць ад кантэксту і ўваходзіць у сэнсавую структуру адзінак мовы, з’яўляецца такой жа пастаяннай якасцю слоў, як і іх значэнне, аднак “абмяжоўвае магчымасці ўжывання гэтай адзінкі пэўнымі сферамі і ўмовамі зносін і тым самым нясе стылістычную інфармацыю”
.

Стылістычная афарбоўка – родавае паняцце, што ахоплівае розныя віды афарбаванасці моўных адзінак (слоў, словазлучэнняў, сінтаксічных канструкцый, марфалагічных форм і інш.). Паняцце стылістычная канатацыя ўключае ў сябе больш прыватныя віды афарбаванасці: эмацыянальна-экспрэсіўную і функцыянальна-стылістычную.

Эмацыянальна-экспрэсіўная афарбаванасць – гэта разнавіднасць стылістычнай афарбоўкі, калі словам не толькі называюцца паняцці, але і адлюстроўваюцца адносіны да іх моўцы. Напрыклад, калі нам падабаецца белая кветка, можна назваць яе беленькая, беласнежная, бялюсенькая і г.д. Гэтыя прыметнікі эмацыянальна афарбаваныя: у іх заключана станоўчая ацэнка, што і адрознівае словы ад нейтральнага слова белы. Эмацыянальная афарбоўка слова можа выразіць і адмоўную ацэнку паняцца (белабрысы). Таму эмацыянальную лексіку называюць ацэначнай (эмацыянальна-ацэначнай). Адметнасцю эмацыянальна-ацэначнай лексікі з’яўляецца тое, што эмацыянальная афарбоўка “накладаецца” на лексічнае значэнне, але не зводзіцца да яго. 

Некаторыя даследчыкі пры разглядзе эмацыянальна-экспрэсіўнай стылістычнай афарбоўкі вылучаюць пласт слоў, што маюць адмоўна-ацэначны характар – пеяратыўныя: дылда, гультай, лайдак, лежабока, і пласт слоў, што маюць станоўча-ацэначны характар - меліяратыўныя: энтузіяст, галованька, дзіцятка, нізенькі, бабулечка, зямліца, прыгажун і інш. Сярод станоўчых ацэнак адрозніваюць узнёслую, урачыстую, рытарычную (дзяржава, непарушны), адабральную (цудоўны, вытанчаны), ласкальную (дачушка, кацянятка) і інш. Сярод адмоўных: зневажальна (да слова чаўпці), неадабральная (абібок, валачыцца), іранічная (праліць бальзам на штосьці), лаянкавая (аферыстка, гад, бюракрат).

Функцыянальна-стылістычная афарбоўка звязана з пераважным ужываннем моўнай адзінкі ў той або іншай сферы маўленчых зносін. “Функцыянальна-стылістычная афарбоўка слова носіць знешні характар і не ўключаецца ў яго семантычную структуру”
. Стылістычную афарбоўку, дадатковую інфармацую аб дапушчальнасці і мэтазгоднасці ўжывання слова ў пэўных камунікатыўных умовах стварае замацаванасць моўнай адзінкі (слова, словаспалучэння, марфалагічная форма, сінтаксічная мадэль) у пэўнай стылістычнай сістэме. Такая стылістычная афарбоўка добра заўважаецца на фоне нейтральных сродкаў. Напрыклад, у пары слоў: орган зроку – вока,  першы ўспрымаецца як кніжны, другі – як звычайны, стылістычна нейтральны, што аднолькава ўласцівы кніжна-пісьмоваму і вусна-размоўнаму маўленню. Яшчэ больш заўважна адрозніваюцца ад нейтральных размоўныя словы: плячо – плячук (разм.), нейкі – некі (разм.), ляднік – ледавік (разм.), прыбудова – прыбудоўка (разм.). Найбольш відавочна супрацьпастаўлены кніжныя і размоўныя словы (пазбавіцца – адвязацца, крымінальны - бандыцкі). Агульнапрынята моўныя сродкі з функцыянальна-стылістычнай афарбоўкай падзяляць на кніжныя і размоўныя. У сваю чаргу кніжныя, размоўныя і нейтральныя моўныя элементы, уступаючы ў сінанімічныя адносіны, ствараюць стылістычную парадыгму.

У складзе кніжнай лексікі можна вылучыць словы, уласцівыя кніжнай мове ў цэлым (канфідэнцыяльна, эквівалентны, прэстыж, эрудыцыя), і словы, замацаваныя за канкрэтнымі функцыянальнымі стылямі (сінтаксіс, фанема, літота – навуковы стыль; перадвыбарчая камісія, імідж, папулізм, інвестыцыя – публіцыстычны; работадаўца, прадпісваецца, вышэйзгаданы, кліент – афіцыйна-справавы). 

Функцыянальна-стылістычная афарбоўка менш выразная, чым эмацыянальна-экспрэсіўная, і выяўляецца яна толькі ў пэўным кантэксце. Каб праверыць, з’яўляецца моўная адзінка нейтральнай ці гутарковай, трэба паставіць яе ў тэкст афіцыйнага дакумента: гутарковыя словы і выразы звычайна не “кладуцца” ў афіцыйна-справавы кантэкст, здаюцца іншароднымі.

Эмацыянальна-экспрэсіўная і функцыянальна-стылістычная афарбаванасць у чыстым выглядзе сустракаюцца нячаста. Звычайна назіраецца спалучэнне дзвюх названых вышэй афарбовак (двупланавая стылістычная афарбоўка). Стылістычная афарбоўка пры гэтым указвае не толькі на сферу выкарыстання моўнай адзінкі, але і на яе эмацыянальна-экспрэсіўны характар, што і пазначаецца ў слоўніках шляхам наяўнасці ў адным слове дзвюх або трох стылістычных памет, напр.: педант (разм. і іран.), форум (кніжн. і ўзнёсл.), жыццяпіс, доблесны (узвыш. і пісьм. мова).

Стылістычна нейтральныя сродкі ў стылістыцы кваліфікуюцца як маючыя нулявую афарбаванасць. словы з нулявой афарбоўкай дарэчныя ў любых кантэкстах. Гэта як бы “стылістычныя нулі”: галава, рука, вялікі, рабіць, стаяць, хутка, каля, таму што і г.д.

Аднароднасць стылістычнай афарбоўкі моўных сродкаў – асноўны прынцып адбору і выкарыстання іх у тым ці іншым стылі. 

«Экспрэсіўна-эмацыянальныя моўныя сродкі супрацьпастаўлены нейтральным моўным сродкам, а функцыянальна-стылістычныя – агульнаўжывальным»
. Пры гэтым прынята адрозніваць тэрміны "нейтральны" і "агульнаўжывальны". Напрыклад, тэрміналагічная і спецыяльная лексіка пазбаўлена эмацыянальна-экспрэсіўнай афарбоўкі, што робіць магчымым яе далучэнне да фонду нейтральных моўных сродкаў. Разам з тым яе нельга аднесці да агульнаўжывальнай, бо яе выкарыстанне ўласціва пераважна навуковаму стылю. Прынята лічыць, што агульнаўжывальныя моўныя сродкі нейтральныя таксама ў эмацыянальна-экспрэсіўных адносінах. 

§ 8. Стылістычныя рэсурсы мовы як паняцце стылістыкі

Стылістычныя рэсурсы – магчымасці, што даюцца мовай для пабудовы дакладнага, выразнага, стылістычна матываванага маўлення. Стылістычныя рэсурсы мовы невычэрпныя, авалоданне імі прадугледжвае творчы падыход да мовы.

Стылістычныя магчымасці можа праяўляць амаль любы моўны сродак у пэўных умовах кантэксту. Аднак асобна вылучаюцца і такія моўныя сродкі (яны ёсць на ўсіх узроўнях мовы), што валодаюць выразнымі стылістычнымі магчымасцямі. Да іх ліку далучаюцца сродкі моўнай выразнасці – метафары, метаніміі, эпітэты, параўнанні, сінекдахі, рытарычныя фігуры; сінанімія, што ахоплівае ўсе ўзроўні мовы (граматыка, словаўтварэнне, сінтаксіс); антонімы, амонімы, паронімы; стылістычна афарбаваныя словы; лексіка абмежаванага ўжывання (дыялектызмы, прастамоўная лексіка, аргатызмы, прафесіяналізмы, архаізмы, гістарызмы, неалагізмы); фразеалагізмы, фоніка і інш. 

§ 9. Стылявая рыса 

Стылявая рыса (інакш: стылістычная якасць, прымета стылю) – гэта характэрная спецыфічная прымета таго бо іншага функцыянальнага стылю. Напрыклад, адна з асноўных стылёвых рыс навуковай мовы – абстрагаванасць, афіцыйна-справавой – афіцыйнасць і г.д. 

Пры апісанні стыляў  карыстаюцца супрацьпастаўленнямі такіх рыс: бязвобразнасць (уласціва, напрыклад, афіцыйна-справавому, навуковаму стылю) – вобразнасць (адна з рыс мовы мастацкай літаратуры.)

Многія стылёвыя рысы ўласцівы не аднаму, але двум і больш стылям, аднак у кожным з іх праяўляецца іх спецыфіка і функцыянальна-стылістычная якасць. Напрыклад, дакладнасць як стылёвая рыса ўласціва амаль усім функцыянальна-стылістычным разнавіднасцям. Аднак дакладнасць афіцыйна-справаводчага дакумента, дакладнасць матэматычнага выкладу, дакладнасць мастацкага адлюстравання адрозніваюцца. Дакладнасць заканадаўчага тэксту не дапускае розначытанняў або няправільнага вытлумачэння тэксту. Спецыфіка дакладнасці навуковага стылю грунтуецца на законах лагічнай арганізацыі зместу. У мастацкім тэксце дакладнасць – гэта адпаведнасць вобразу.

§ 10. Галіны сучаснай стылістыкі 

Стылістыка, як і шмат якія сучасныя лінгвістычныя дысцыпліны, шматаспектна, а таму адметнасцю яе сучаснага стану з’яўляецца развіццё у ёй разнастайных напрамкаў. Напрамкі стылістыкі адрозніваюцца ў залежнасці ад характарыстыкі галоўнага прадмета яе даследавання – стылю.

Перадусім вядзецца размежаванне на лінгвастылістыку і літаратуразнаўчую стылістыку. 

Літаратуразнаўчая стылістыка: 

- побач з моўнымі прыёмамі, што выкарыстоўвае пісьменнік асэнсоўвае і сістэму вобразаў, якія выражаюць ідэйна-мастацкую задуму твора;

- вывучае стыль асобнага твора, індывідуальнага стылю пісьменніка;

- характарызуе ідэйна-мастацкія асаблівасці, уласцівыя шэрагу твораў (розных пісьменнікаў), аб’яднаных адной школай або напрамкам;

- апісвае такія ідэйна-мастацкія асаблівасці твораў мастацкай літаратуры, якія могуць паўтарацца ў розных творах аднаго пісьменніка, а таму ствараюць яго індывідуальны “стыль” – “стыль пісьменніка”, або, як часта гавораць, – “мову пісьменніка”. 

“Сучасная лінгвістычная стылістыка вывучае: 

стылістычную афарбоўку моўных сродкаў – функцыянальна-моўную і эмацыянальна-экспрэсіўную; 

формы і тыпы (стылі) маўлення”; 

выяўленчыя сродкі мовы (тропы, фігуры); 

суадноснасць сродкаў выражэння са зместам і жанрам выказвання; 

сінаніміку ў самым шырокім аб’ёме і значэнні”
.

Прадстаўнікі традыцыйнай стылістыкі (структурнай, аналітычнай, стылістыкі мовы, стылістычных рэсурсаў) займаюцца апісаннем стылістычна маркіраваных сродкаў мовы, выяўленчых магчымасцей форм і канструкцый на ўсіх узроўнях моўнай сістэмы: фанетычным (фартух - хвартух), лексічным (экзатычны – незвычайны), фразеалагічным (галаву злажыць – даць дубара), словаўтваральным (досыць - до), марфалагічным (ціхай ночы – ціхае ночы), сінтаксічным (быў пастухом – быў за пастуха). Таму вядуць гаворку пра такія раздзелы сродкаў стылістыкі, як: фанетычная стылістыка, лексічна-фразеалагічная стылістыка, граматычная (марфалагічная і сінтаксічная), словаўтваральная стылістыка.

Прадметам вывучэння экспрэсіўнай стылістыкі з’яўляюцца не столькі выразныя сродкі мовы, колькі прыёмы і спосабы выкарыстання гэтых сродкаў у маўленні для дасягнення выразнасці маўлення. 

Практычная стылістыка мае прыкладны характар і ў яе задачы ўваходзіць выхаванне стылістычнага чуцця ў карыстальніка мовай, азнаямленне з нормамі таго або іншага стылю. Цэнтральнае месца займае праблема сінаніміі, бо стылістыка пачынаецца менавіта тады, калі ўзнікае неабходнасць выбару сродку выказвання. 

Функцыянальная стылістыка вывучае функцыянальныя стылі. Яна разглядае заканамернасці выбару моўных адзінак і іх выкарыстання у маўленні. У сувязі з гэтым функцыянальная стылістыка скіравана на выпрацоўку крытэрыяў выбару моўцам пэўных моўных сродкаў з ліку патэнцыйна прапанаваных.

Стылістыка тэксту садзейнічае поўнаму і глыбокаму разуменню моўнага твора праз аналіз яго структурных прынцыпаў і прыёмаў арганізацыі. У адрозненне ад функцыянальнай стылістыкі стылістыка тэксту даследуе пераважна цэлы асобны тэкст, а функцыянальная стылістыка вывучае тыпалогію тэкстаў як адзінак функцыянальнага стылю. 

Прадметам вывучэння супастаўляльнай (кампаратыўнай) стылістыкі з’яўляюцца стылявыя сістэмы некалькіх моў, адрознае і супольнае ў стылявых заканамернасцях. Яна дазваляе ўбачыць як агульнае, інварыянтнае, так і спецыфічна нацыянальныя асаблівасці стылістычнай будовы мовы. Супастаўляльная стылістыка застаецца найменш даследаванай галіной у супастаўляльна-тыпалагічным апісанні моў. Паводле М.Г.Булахава, “пры сённяшнім стане навуковай распрацоўкі стылістыкі беларускай мовы мы яшчэ не можам даць сістэматычнага супастаўлення ўсіх стыляў (навуковага, справавога, публіцыстычнага і інш.) дзвюх моў”
.

Гістарычная (дыяхранічная) стылістыка займаецца асэнсаваннем функцыянальнай і традыцыйнай стылістыкі ў дыяхраніі (развіццё стылістычных сродкаў мовы, функцыянальных стыляў, узбагачэнне літаратурнай мовы за кошт функцыянальна-стылявых разнавіднасцей).

Стылістыка мастацкай літаратуры даследуе ўзаемадзеянне літаратурнай мовы і стылю мастацкай літаратуры ў іх гістарычным развіцці, вызначае ўзровень дасканаласці літаратурнай мовы, якая павінна забяспечыць пэўны (рэалістычны, рамантычны) стылістычны напрамак літаратуры. Стылістыка мастацкай літаратуры мяжуе са стылістыкай літаратуразнаўчай. Да гэтага ж напрамку належыць стылістыка індывідуальнага маўлення, або стылю пісьменніка і асобнага мастацкага твора. 

Стылістыка кадзіравання (ад аўтара, генетычная) вывучае твор у аспекце рэалізацыі ў ім аўтарскай задумы. Стылістыка дэкадзіравання (успрымання, чытача) разглядае спосабы тлумачэння мастацкага тэксту на аснове аналізу структуры самога тэксту і ўзаемадзеяння яго складовых частак. Аб’ектам вывучэння гэтых стылістык з’яўляецца служыць мова мастацкай літаратуры.

Стылістыка мовы – стылістыка маўлення

Мова і маўленне знаходзяцца ў цеснай узаемасувязі, яны адрозніваюцца як сістэма структурных элементаў і рэалізацыя гэтай сістэмы. Мова – сродак зносін, сукупнасць і сістэма моўных адзінак, якія існуюць як аб’ектыўная рэальнасць, у той час як маўленне – канкрэтнае выкарыстанне гэтага сродку, працэс зносін. “Калі мова – сістэма структурных адзінак у патэнцыі, у іх схаваных магчымасцях, то маўленне – тыя ж элементы мовы ў дзеянні, дынаміцы, канкрэтным іх ужытку”. Усё, што ёсць у мове, можа ўжывацца як факт маўлення, але не ўсё, што ўзнікае ў маўленні можа стаць фактам мовы. Напрыклад, шмат якія індывідуальныя неалагізмы пісьменнікаў не ўваходзяць у агульнанародную мову. 

Стылістыка мовы вывучае стылістычную структуру мовы як “сістэмы сістэм”, функцыянальныя моўныя стылі, стылістычныя ўласцівасці моўных сродкаў. 

Стылістыка маўлення аналізуе асаблівасці функцыянавання моўных сродкаў у канкрэтных умовах. Так, напрыклад, такія кампазіцыйныя формы сучаснага вуснага маўлення, як, напрыклад, выступленне ў дыскусіі, лекцыя, кансультацыя, прэс-канферэнцыя і г.д., звычайна будуюцца на змяшэнні і ўзаемапранікненні элементаў размоўнай і кніжнай мовы. Гэта зачада вывучаецца стылістыкай маўлення.

Такім чынам, стылістыка маўлення вывучае тыя асаблівасці, якія звязаныя з рознымі жанрамі і відамі маўлення (маўленне публічнае – непублічнае, падрыхтаванае – нападрыхтаванае, вуснае – пісьмовае, маналагічнае – дыялагічнае і г.д.). 

ІІ. ФУНКЦЫЯНАЛЬНАЯ СТЫЛІСТЫКА

Прадметам вывучэння функцыянальнай стылістыкі з’яўляюцца не самі па сабе моўныя адзінкі і іх апісанне, але заканамернасці іх выкарыстання ў маўленні, абумоўленыя экстралінгвістычнымі фактарамі (сфера зносін, форма зносін, мэта зносін, умовы зносін (характар узаемадзеяння субяседнікаў) і інш. 

Функцыянальная стылістыка вывучае ўсе аспекты функцыянавання мовы: змены, што адбываюцца са словам падчас ператварэння мовы ў маўленне; праблемы канатацыі, функцыянальна-стылістычная дыферэнцыяцыя мовы. Паколькі маўленне – гэта вынік функцыянавання мовы, то функцыянальная стылістыка вывучае структуру і сутнасць камунікатыўнага акта, праблему адрасанта і адрасата, адзінкі тэксту, жанры і г.д.

Функцыянальная стылістыка прадстаўлена рознымі адгалінаваннямі і ўключае ў сябе стылістыку тэксту, гістарычную, супастаўляльную і інш.

§ 1. Паняцце функцыянальнага стылю

Стыль – гэта “разнавіднасць мовы, якая замацавана ў дадзеным грамадстве традыцыяй за адной з найбольш агульных сфер сацыяльнага жыцця і часткова адрозніваецца ад іншых разнавіднасцей той жа мовы па ўсіх асноўных параметрах – лексікай, граматыкай, фанетыкай”
.

Паняцце функцыянальнага стылю з’яўляецца цэнтральным ў функцыянальнай стылістыцы. Разам з тым межы гэтага паняцця выразна не акрэслены. Функцыянальныя стылі звязаны з функцыянаваннем мовы, г.зн. праяўляюцца ў рэальным маўленні, і ўяўляюць “найбольш агульныя структурныя і асноўныя сацыяльна значымыя разнавіднасці літаратурнай мовы”
. Кожнаму стылю ўласцівы пэўны набор моўных сродкаў з аднатыпнай стылістычнай і функцыянальна-стылістычнай афарбоўкай, а таксама наяўнасць міжстылёвых моўных сродкаў. 

Такім чынам, у беларускай лінгвістыцы функцыянальны стыль мовы  разглядаецца як “грамадска ўсвядомленая, унутрана аб’яднаная спецыфічная сістэма моўных сродкаў, якая абумоўлена мэтамі і прынцыпамі адбору гэтых сродкаў у той ці іншай сферы грамадскай дзейнасці (навуковай, дзелавой, публіцыстычнай і г.д.) і найлепшым чынам абслугоўвае зносіны ў гэтай сферы”
.

Фарміраванне функцыянальнага стылю адбываецца на базе патэнцыяльных рэсурсаў мовы пад уплывам комплекса знешніх экстралінгвістычных стылеўтваральных фактараў, што вызначаюць умовы адбору моўных адзінак. У навучальным дапаможніку “Асновы культуры маўлення” пад рэдакцыяй У.В.Анічэнкі адзначаецца, што стыль фарміруецца “на аснове ўзаемасувязі экстралінгвістычных і ўнутрымоўных фактараў”
.

§ 2. Прынцыпы вылучэння функцыянальных стыляў 

Можна адзначыць адсутнасць адзінай класіфікацыі функцыянальных стыляў, а таксама аднастайнасці ў іх назвах. М.Я.Цікоцкім акрэсліваюцца  найбольш распаўсюджаныя прынцыпы вылучэння стыляў, вядомыя ў гісторыі развіцця навуковай думкі і грамадства:

1) сацыяльны прынцып, паводле якога стылі размяжоўваліся ў залежнасці ад сацыяльнай прыналежнасці моўцаў. Аднак такі прынцып у большай ступені арыентаваны на размежаванне з’яў літаратурнай і нелітаратурнай моў;

2) жанравы прынцып ўлічвае разнавіднасці літаратуры (уласцівы эпосе класіцызму), аднак ён страціў сваю актуальнасць з цягам часу, бо  не ўлічвае магчымасці сумяшчэння ў адным жанры розных планаў маўлення;

3) эмацыянальна-экспрэсіўны прынцып улічвае эмацыянальна-экспрэсіўную афарбоўку стыляў, у сувязі з чым можна казаць пра вялікую колькасць стыляў, што змогуць апісаць адценні розных пачуццяў і перажыванняў;

4) функцыянальны – найбольш пашыраны і навукова абгрунтаваны, разглядае стыль як асобную функцыянальную разнавіднасць мовы. 

Розніца ў класіфікацыях функцыянальных стыляў тлумачыцца і тым, што некаторыя навукоўцы ўлічваюць уласцівыя мове функцыі, а іншыя – асаблівасці функцыянавання мовы ў розных сферах зносін. 

Акадэмік В.У. Вінаградаў улічваў рэалізацыю асноўных функцый мовы (зносіны, паведамленне, уздзеянне). Пры такім падыходзе ім размяжоўваліся абыходкава-бытавы стыль (функцыя зносін), абыходкава-справавы, афіцыйна-дакументальны і навуковы (функцыя паведамлення); публіцыстычны і мастацка-белетрыстычны (функцыя ўздзеяння).  Аднак пры такім падыходзе функцый аказваецца менш, чым стыляў. У выніку адсутнічае дакладнае размежавання пар стыляў. Строгае замацаванне адной функцыі за пэўным функцыянальным стылем выключае ўвогуле магчымасць відазмяненняў і развіцця асобных стыляў, а таксама іх узаемаўплыў. Звычайна ўсе функцыі ў рознай ступені выступаюць адначасова. Тэкст любога стылю і штосьці паведамляе, і пэўным чынам уздзейнічае на адрасат.

Шырокае распаўсюджанне атрымала разуменне функцыянальных стыляў як разнавіднасцей мовы. Пры гэтым класіфікацыя функцыянальных стыляў ажыццяўляецца з улікам умоў функцыянавання мовы, што прадугледжвае найперш улік тых фактараў, што ўплываюць на моўную форму маўлення, на адбор моўцам тых або іншых моўных сродкаў. Выключную ролю пры гэтым адыгрываюць эстралінгвістычныя
 фактары. Гэтыя фактары прынята падзяляць на суб’ектыўныя і аб’ектыўныя.

Да ліку суб’ектыўных фактараў прынята далучаць: а) сацыяльна-эканамічныя фактары (прафесія, узровень адукацыі моўцы, грамадскі статус, сацыяльная прыналежнасць); б) псіхалагічныя адметнасці моўцаў (характар, адметнасці тэмпераменту); в) настрой у момант маўлення; г) узрост і інш.

Да ліку аб’ектыўных фактараў далучаюць: а) форма маўлення (пісьмовая або вусная); б) від маўлення (дыялог, маналог, палілог); в) спосаб камунікацыі (грамадская або прыватная); г) жанр маўлення (у шырокім сэнсе гэтага слова, г.зн. выступленне на мітынгу, удзел у дыспуце, ліст, аб’ява, справавы дакумент); д) сфера грамадскай дзейнасці, у працэсе якой адбываюцца зносіны.

Паводле думкі беларускіх даследчыкаў, “пры вылучэнні і класіфікацыі функцыянальных стыляў зыходным крытэрыем з’яўляецца карэляцыя “камунікатыўная сфера – функцыянальны стыль”, г.зн. існуе пэўная адпаведнасць паміж сферай навукі, асветы і навуковым стылем, сферай грамадска-палітычнага жыцця і публіцыстычным стылем, сферай справаводства, заканадаўства і афіцыйна-дзелавым стылем, сферай літаратурна-мастацкай творчасці і мастацкім стылем”
.

Такім чынам, функцыянальныя стылі ўяўляюць менавіта такія сістэмы моўных сродкаў, якія звязаны з пэўнымі сферамі грамадскай дзейнасці; кожны функцыянальны стыль абслугоўвае пэўную сферу дзейнасці: сферу навукі – навуковы стыль; сферу правазнаўча-адміністратыўнай дзейнасці – афіцыйна-справавы (справаводчы) стыль; сферу грамадска-палітычнай дзейнасці – публіцыстычны стыль; сферу рэлігійнай дзейнасці – канфесійны стыль; сферу побытавых зносін – размоўны стыль. Сферу мастацтва і літаратуры абслугоўвае не функцыянальна-стылістычная разнавіднасць літаратурнай мовы, але ўся нацыянальная мова, прапушчаная праз прызму эстэтычнай функцыі.

Вылучаючы функцыянальныя моўныя стылі, неабходна знайсці і іх уласна лінгвістычныя, моўныя прыметы. Уздзеянне ўласна лінгвістычных фактараў праяўляецца ў фарміраванні набору моўных сродкаў для кожнай функцыянальна-стылістычнай разнавіднасці:

а) моўныя сродкі з аднатыпнай эмацыянальна-экспрэсіўнай і функцыянальна-стылістычнай афарбоўкай;

б) наяўнасць міжстылявых (нейтральных) моўных сродкаў. 

Стылявы бок кожнага стылю характарызуецца наяўнасцю інварыянтных рыс (уласцівых адпаведнаму стылю) і варыянтных. Суадносіны розных элементаў вызначаюць спецыфічныя рысы пэўнага стылю. “Адрозненне паміж стылямі вызначаецца якасцю і колькасцю (частатой выкарыстання) стылістычна афарбаваных сродкаў, якія спалучаюцца з нейтральнымі кампанентамі”
.

Сістэмнасць асобнага стылю праяўляецца таксама ў адмаўленні такім элементам, што яму не ўласцівы. Напрыклад, у навуковым стылі як чужародныя ўспрымаюцца словы з эмацыянальна-экспрэсіўнай афарбоўкай (сігануць, глухмень, гарэзлівы, халупа, дачакацца), а таксама словы з суфіксамі суб’ектыўнай ацэнкі (вятрыска, велічэзны, дачушка, маленькі). 

Пры характарыстыцы функцыянальных стыляў недастатковым з’яўляецца як улік толькі эксталінгвістычных фактараў, так і улік толькі моўных фактараў. Неабходна ўлічваць і тое і іншае.

§ 3. Супрацьпастаўленасць стыляў паводле вуснай і пісьмовай формаў маўлення

Традыцыйна стылі падзяляюцца на стылі вуснай мовы (размоўны) і стылі пісьмовай мовы (навуковы, афіцыйна-справаводчы, публіцыстычны, мастацкі, канфесійны). 

Размоўнае маўленне выкарыстоўваецца ў штодзённых побытавых зносінах, у неафіцыйнай сферы ў выглядзе дыялога ў вуснай форме. Яно спантаннае і непадрыхтаванае, таму яму ўласцівы паўторы, перапыненні, паўзы, розныя адхіленні ад норм літаратурнай мовы. Вялікае значэнне ў сувязі з гэтым набывае інтанацыя, а таксама тэмп, тон, мелодыя маўлення, тэмбр голасу і інш. Стылістычна афарбаваныя моўныя сродкі, ў гэтым тыпе маўлення далучаюцца, як правіла, да размоўных пластоў лексікі.  У ім часта ўжываюцца афектыўныя элементы мовы (эмацыянальная лексіка, фразеалагізмы, эліптычныя канструкцыі), а таксама суправаджаюць нямоўныя элементы: пантаміміка, жэсты, міміка.

Кніжнае маўленне афармляецца пераважна ў выглядзе маналога ў пісьмовай форме, разлічанай на зрокавае ўспрыманне. Яно папярэдне прадумваецца, апрацоўваецца з наяўнымі нормамі літаратурнай мовы. Стылістычна афарбаваныя сродкі, як правіла, далучаюцца да кніжных пластоў лексікі, фразеалогіі і граматыкі. Пісьмоваму маўленню ўласцівы ўзбагачаны слоўнік і ўскладнены сінтаксіс.

Размежаванне кніжных і размоўных стыляў не мае абавязковага характару. Падзел маўлення на вусную і пісьмовую формы не супадае з падзелам стыляў на размоўны і кніжныя. У прынцыпе ўсе стылі, і кніжныя і размоўныя, маюць дзве формы іх рэалізацыі ў маўленні – пісьмовую і вусную. Формы маўлення аказваюць уздзеянне на стылі, але не змяняюць іх сутнасць. Так, навуковы стыль застаецца навуковым і ў навуковым дакладзе, дыскусіі. Размоўны стыль можа быць зафіксаваны і на пісьме (неафіцыйная перапіска), на электронных носьбітах і інш.

§ 4. Паняцце падстылю

Падстыль – гэта грамадска ўсвядомленая разнавіднасць стылю. Падстыль характарызуецца сукупнасцю сродкаў, іх адборам і сістэмна-маўленчай арганізацыяй, уласцівай толькі дадзенаму тыпу тэкстаў.

Размежаванне ўсіх стыляў на падстылі грунтуецца на наяўнасці дадатковых, спецыфічных для кожнага стылю стылеўтваральных фактарах. Так, напрыклад, разнавіднасці публіцыстычнага стылю звязаны са спецыфікай сродкаў масавай інфармацыі. У гэтым стылі можна вылучыць газетна-публіцыстычны, радыё-, тэлежурналісцкі і прамоўніцкі падстылі. 

У афіцыйна-справаводчым стылі склаліся падстылі ў залежнасці ад прызначэння тэкстаў: уласна заканадаўчы, дыпламатычны і канцылярскі.

Спецыфіка розных відаў навуковых зносін прывяла да вылучэння ўласна навуковага, навукова-папулярнага і навукова-вучэбнага падстыляў.

Асаблівасці размоўнага стылю шмат у чым залежаць ад абстаноўкі зносін – афіцыйнай (размоўна-афіцыйны падстыль) і неафіцыйнай (размоўна-бытавы падстыль). 

Канфесійны

У мастацкім стылі самае агульнае размежаванне адбываецца ў адпаведнасці з трыма родамі літаратуры – эпасам, драмай і лірыкай, што абумоўлівае вылучэнне такіх падстыляў, як мастацка-празаічны, драматургічны і вершаванага.

§ 5. Паняцце маўленчага жанра

Любы стыль і падстыль існуе як сукупнасць пэўных тыпаў выказванняў. Жанр – гэта ўстойлівы тэматычны, кампазіцыйны і стылістычны тып тэксту. У лінгвістычнай літаратуры маўленчыя жанры характарызуюць праз наступныя ўласцівасці:

а) “яны аб’ектыўныя ў адносінах да індывіда і нарматыўныя;

б) гістарычныя, выпрацоўваюцца людзьмі ў пэўную эпоху ў адпаведнасці з канкрэтнымі ўмовамі сацыяльнага жыцця;

в) характарызуюцца асаблівымі ацэначнымі адносінамі да рэчаіснасці;

г) выконваюць функцыю інтэграцыі ідывідаў у соцыум;

д)разнастайныя і разнародныя, дыферэнцыраваныя па сферах чалавечай дзейнасці і зносін;

е) з’яўляюцца апорай для творчасці”
.  

“Жанр, як і стыль, не дадзены нам у непасрэдным успрыманні і фармуецца як абагульненне рыс, асаблівасцей, прымет, уласцівых канкрэтным творам, які аб’ядноўваюцца пад назваю таго ці іншага жанра”
. Як і стыль, пэўны жанр выступае як умоўная, абстрактная катэгорыя, таму моўныя сродкі не замацоўваюцца за ім, аднак іх адбор і арганізацыя складаюць спецыфіку кожнага жанра. Так, у газетна-публіцыстычным падстылі жанравая форма рэпартажа значна адрозніваецца ад нарыса, фельетона не толькі ў структурна-кампазіцыйным плане, але і па шэрагу лексічных і граматычных прымет.

Жанры ўтвараюць сістэму толькі ў межах пэўнага стылю. Кожны жанр уяўляе своеасаблівае відазмяненне функцыянальнага стылю. На думку М.Я.Цікоцкага, любы функцыянальны стыль рэальна існуе толькі як сукупнасць жанраў.

У даследаваннях па лінгвастылістыцы адзначаецца, што кожны асобны жанр “адлюстроўвае пэўныя адносіны да рэчаіснасці, спосаб адбору фактаў, меру ўдзелу аўтара”
. Напрыклад, у фельетоне перадаюцца своеасаблівыя адносіны да рэчаіснасці ў адрозненне ад паведамлення, інтэрв’ю.

Зыходзячы з выказаных вышэй агульнатэарэтычных меркаванняў, можна ахарактарызаваць жанр у двух розных аспектах: 

жанр як форма арганізацыі матэрыялу рэчаіснасці (падыход уласцівы пераважна літаратуразнаўству і журналістыцы); 

жанр як форма арганізацыі моўнага матэрыялу (падыход уласцівы функцыянальнай стылістыцы і стылістыцы тэксту).

У арсенале лінгвістыкі ёсць т.зв. змешаныя стылявыя жанры, калі паказальнікі розных стыляў суіснуюць у адным тэксце. Напрыклад, у рэцэнзіі адлюстроўваюцца рысы навуковага і афіцыйнага стыляў.

§  6. Тыпалагічныя прыметы мастацкага стылю (стылю мастацкай літаратуры) у беларускай мове 

У сучаснай лінгвастылістыцы дыскусіі адносна вылучэння мастацкага стылю ў агульнай сістэме функцыянальных стыляў працягваюцца. Звязана гэта з тым, што некаторыя даследчыкі, грунтуючыся толькі на фармальных крытэрыях, падкрэсліваюць шматстылявы характар мастацкай мовы (у ёй прадстаўлены элементы ўсіх стыляў). На іх думку, мова мастацкай літаратуры не ўтварае нават адносна зачыненай сістэмы, не мае агульных класіфікацыйных рыс, а таму выключаецца з паняцця літаратурнай мовы. Пры гэтым імі адзначаецца, што “ў мастацкім творы пры асаблівым творчым выкарыстанні сродкаў агульнанароднай мовы ствараецца новая катэгорыя – катэгорыя эстэтычная, разгляд якой выходзіць з кола праблем, непасрэдна звязаных з вывучэннем сродкаў выражэння той ці іншай мовы”
.

Прыхільнікі вылучэння мастацкага стылю асноўную ўвагу скіроўваюць на тыя абставіны, што мова мастацкай літаратуры рэгулярна функцыянуе ў пэўнай сферы грамадскай дзейнасці – ў сферы літаратуры і мастацтва. Яны ўказваюць таксама на спецыфічную функцыю мовы мастацкай літаратуры – эстэтычную, не ўласцівую ніводнаму іншаму стылю, таму вывад мастацкай мовы за межы функцыянальных стыляў збядняе наша ўяўленне аб функцыях мовы. Акрамя гэтага, яго вылучэнне не пярэчыць прынцыпам класіфікацыі.

У беларускім мовазнаўстве мастацкі стыль, нягледзячы на ўсю спецыфіку яго дыферэнцыяльных прымет, традыцыйна разглядаецца ў адным радзе з іншымі функцыянальнымі стылямі (А.Каўрус, М.Цікоцкі, А.Юрэвіч). Разам з тым падкрэсліваецца яго вядучая роля ў сістэме функцыянальных стыляў, паколькі фарміраванне і функцыянаванне іншых фукнцыянальна-стылістычных разнавіднасцей адбываецца “ў русле тых традыцый, што вельмі рана склаліся ў гісторыі мовы мастацкай літаратуры. Сутнасць іх заключаецца перш за ўсё ў параўнальна шырокіх магчымасцях выкарыстання сродкаў народна-гутарковага паходжання ў тэкстах самага разнастайнага зместу (навуковага, афіцыйна-справавога і г.д.)  і арганічным непрыняцці ўсяго таго, што не стасуецца з асаблівасцямі (“духам”) жывой народнай гаворкі”
.

	Сфера зносін 
	мастацкая

	Асноўныя функцыі
	эстэтычная

	Падстылі
	празаічны, драматургічны, паэтычны

	Жанры
	верш, паэма, байка, пародыя, эпіграма, раман, аповесць, апавяданне, драма, камедыя, трагедыя

	Стылеўтваральныя рысы
	вобразнасць, эмацыянальнасць, экспрэсіўнасць, індывідуалізаванасць

	Моўныя асаблівасці
	прастамоўная, жаргонная і дыялектная лексіка ў эстэтычнай функцыі; тропы; багатыя магчымасці сінанімікі; шматзначнасць; усе тыпы сказаў; прамы і адваротны парадак слоў; стылістычныя фігуры


§  7. Тыпалагічныя прыметы афіцыйна-справавога (справаводчага) стылю ў беларускай мове

	Сфера зносін 
	адміністрацыйна-прававая

	Асноўныя функцыі
	інфарматыўная (паведамлення),  валюнтатыўная (загадная)

	Падстылі
	уласна заканадаўчы, дыпламатычны, адміністрацыйна-канцылярскі

	Жанры
	законы, загады, указ, грамадзянскія і крымінальныя акты, статуты, пастановы; нота, мемарандум, камюніке, пагадненне, канвенцыя; справавыя дакументы

	Стылеўтваральныя рысы
	імператыўнасць, аб’ектыўнасць, нейтральнасць выкладу фактаў, строгая дакладнасць; лаканічнасць; бязвобразнасць, адсутнасць экспрэсіўнасці і эмацыянальнасці;

неасабісты характар

	Моўныя асаблівасці
	адсутнасць лексікі з эмацыянальна-экспрэсіўнай афарбоўкай; агульналітаратурныя словы, якія атрымалі спецыяльнае значэнне; канцылярызмы; этыкетныя звароты, маўленчыя штампы (дыпламатычны падстыль); аддзеяслоўныя назоўнікі; інфінітыў (у значэнні імператыва);

складаныя прыназоўнікі; безасабовыя і інфінітыўныя канструкцыі, складаныя сінтаксічныя пабудовы; прамы парадак слоў


§  8. Тыпалагічныя прыметы навуковага стылю ў беларускай мове 

	Сфера зносін 
	навуковая

	Асноўныя функцыі
	інфарматыўная (паведамлення)

	Падстылі
	уласна навуковы, навукова-навучальны, навукова-папулярны

	Жанры
	манаграфія, артыкул, нарыс, рэцэнзія, падручнік, курс лекцый, даклад, рэферат, тэзісы, аўтарэферат, агляд

	Стылеўтваральныя рысы
	абагуленасць, лагічнасць, сэнсавая дакладнасць, інфармацыйная насычанасць, аб’ектыўнасць выкладу

	Моўныя асаблівасці
	адсутнасць лексікі з эмацыянальна-экспрэсіўнай афарбоўкай, спецыяльная навуковая лексіка; абстрактная лексіка, ужыванне агульнаўжывальнай лексікі ў намінатыўным значэнні, вялікая колькасць назоўнікаў і прыметнікаў; безасабовыя, няпэўна-асабовыя і намінатыўныя сказы з іменным складаным выказнікам і нулявой звязкай; перавага апавядальных сказаў;

дзеепрыметныя і дзеепрыслоўныя звароты


§  9. Тыпалагічныя прыметы публіцыстычнага стылю ў беларускай мове 

	Сфера зносін 
	Грамадска-палітычная

	Асноўныя функцыі
	Інфарматыўная, уздзеяння

	Падстылі
	газетна-публіцыстычны, радыё-тэлежурналісцкі, прамоўніцкі

	Жанры
	інфармацыйныя (нататка, інтэрв’ю, рэпартаж, справаздача, хроніка, агляд); аналітычныя (артыкул, карэспандэнцыя, каментар, рэцэнзія); мастацка-публіцыстычныя (нарыс, эсэ, фельетон, памфлет)

	Стылеўтваральныя рысы



	Спалучэнне экспрэсіі і стандарта, дакументальна-факталагічная дакладнасць, лагічнасць, накіраванасць на суразмоўца, вобразнасць, выразнасць, пабуджальны характар

	Моўныя асаблівасці
	Грамадска-палітычная лексіка, словы ў пераносным значэнні, клішэ, словы з эмацыянальна-экспрэсіўнай афарбоўкай, тропы, сінтэз кніжных і размоўных канструкцый, фігуры




§  10. Тыпалагічныя прыметы канфесійнага стылю ў беларускай мове 

	Сфера зносін 
	Рэлігійная

	Асноўныя функцыі
	Інфарматыўная, уздзеяння, асвета 

	Падстылі
	

	Жанры
	Літургія, малітва, песняспевы

	Стылеўтваральныя рысы



	Эмацыянальнасць, экспрэсіўнасць, накіраванасць на суразмоўца, вобразнасць, выразнасць, пабуджальны характар

	Моўныя асаблівасці
	Рэлігійная лексіка, архаічная лексіка, лексіка з эмацыянальна-экспрэсіўнай афарбоўкай, кніжны характар стылю, тропы, фігуры, рытарычныя пытанні, выкарыстанне ўсяго арсенала сінтаксічных сродкаў


§ 11. Тыпалагічныя прыметы размоўнага (гутарковага) стылю ў беларускай мове

	Сфера зносін 
	побытавая

	Асноўныя функцыі
	зносіны

	Падстылі
	Размоўна-бытавы, размоўна-афіцыйны

	Жанры
	Размовы, дыялогі, прыватныя лісты, запіскі

	Стылеўтваральныя рысы



	непасрэднасць, эмацыйнасць, экспрэсіўнасць

	Моўныя асаблівасці
	Размоўная і прастамоўная лексіка, словы з суфіксамі суб’ектыўнай ацэнкі, частае выкарыстанне займеннікаў, дзеясловаў, звароткі, эліптычнасць, простыя сказы, неаформленасць сказаў, значная роля інтанацыі


§ 12. Сістэмнасць функцыянальных стыляў

Сістэма моўных стыляў з’яўляецца гістарычна зменлівай. На думку аўтараў навучальнага дапаможніка “Асновы культуры маўлення” пад рэдакцыяй У.В.Анічэнкі, стылі не замкнёныя сістэмы, бо ўяўляюць разнавіднасці сродкаў адной моўнай сістэмы. У сувязі з гэтым стылі адрозніваюцца адзін ад другога часткова, ім уласцівы як агульныя, так і спецыфічныя рысы.

Сістэмнасць стыляў мовы не азначае іх адасобленасці. “Межы паміж стылямі адносныя, рухомыя, ім аднолькава ўласціва тэндэнцыя да раздзялення, дыферэнцыяцыі, з аднаго боку, і ўзаемапранікнення, інтэнсіўнай нейтралізацыі моўных сродкаў – з другога”
. Напрыклад, сучасны публіцыстычны стыль уключае ў сябе элементы размоўна-гутарковага.

Гнуткасць сістэмы функцыянальных стыляў забяспечвае магчымасць абслугоўвання разнастайных патрэб сучаснага грамадства. “Гэтаму садзейнічае, па-першае, пастаяннае міжстылявое ўзаемадзеянне і ўзаемапранікненне, па-другое, узнікненне новых адгалінаванняў унутры стыляў, а таксама міжстылявых функцыянальных разнавіднасцей, па-трэцяе, рухомасць жанраў, ці маўленчых стыляў, якая адпаведна выклікае зрух, перамяшчэнне замацаваных за пэўнымі стылямі моўных сродкаў”. Адметным у гэтай сувязі выступае адкрытасць асобных функцыянальна-стылістычных разнавіднасцей, іх пераходнасць і няпэўнасць меж. Найбольш пранікальным лічыцца размоўна-гутарковы стыль, які, з аднаго боку, уключае ў сябе рознастылёвыя моўныя сродкі, а з другога – яго элементы ўваходзяць у іншыя стылі, напрыклад, афіцыйна-справаводчы. Патэнт як жанр навуковага стылю ўтрымлівае рысы і афіцыйна-справаводчага дакумента.
Спецыфікай беларускай стылістычнай сістэмы з’яўляецца вядучая роля ў ёй менавіта мастацкага стылю. 

